description: "Реал" гледа устремено към възможността да спечели купата за втори път в последните три години. Европейският шампион влиза директно в полуфиналите, където ще играе с "Америка".

title: "Реал" и Роналдо се протягат към световната клубна титла

maintext:
Португалският нападател има и лична цел - да вкара в единствения турнир, в който не е успявал да се разпише с екипа на "Реал"
"Реал" (Мадрид) започва участието си в световното клубно първенство. Европейският шампион влиза директно в полуфиналите, където ще играе с "Америка".Мачът с мексиканците е днес в 12.30 часа българско време.Победителят ще се изправи във финала срещу японския "Кашима". Представителите на домакините спечелиха с 3:0 срещу първенеца на Южна Америка "Атлетико насионал" в исторически мач , в който за пръв път във футбола беше използван видеопреглед."Реал" гледа устремено към възможността да спечели купата за втори път в последните три години. Ако го направи, ще се продължи и хегемонията на европейските клубове - в осем от последните десет сезона световният клубен шампион е отбор от Европа.Мадридчани вървят силно през сезона, като са начело в Примера дивисион и с лекота прескочиха групата си в Шампионската лига.Турнирът в Япония е важен и за звездата на "Реал" Кристиано Роналдо. Португалецът е амбициран да завърши по възможно най-добрия начин перфектната си във футболно отношение 2016-а г.Нападателят спечели Шампионската лига и постигна исторически успех с националния отбор на Евро 2016. Към това дойде и четвъртата му "Златна топка" Роналдо има и друга цел - да вкара гол. Това е единственият турнир, в който той не е успявал да отбележи, откакто премина в "Реал".


title: ФИФА наказа доживот двама африканци за уреждане на мачове

maintext: Етичната комисия към ФИФА наложи доживотни наказания на бивш треньор на тогоанския национален тим и служител във федерацията на Зимбабве заради участието им в уговорени мачове.Бивш президент на асоциацията в Република Южна Африка пък няма да работи във футбола през следващите пет години, като при тримата са открити връзки с уреждане на изхода от приятелски мачове преди началото на световното първенство през 2010 година.Наказанията не са първите по случая, като преди това от футбола бяха изхвърлени за по шест години четирима членовете на Футболната федерация на ЮАР. Според ФИФА, Джонатан Мусавенгана от Зимбабве и Бана Чаниле от Того също имат участие в случая, за който се вярва, че е организиран директно от сингапуреца Уилсън Перумал.Признат за виновен беше и бившият президент на САФА Кърстен Нематандани, но неговото наказание е по-малко, защото той е индиректен участник в криминалното деяние. Според обвинението, той е имал сведения за случващото се, но не е съобщил на органите на реда.

fasttext_language: bg


description: Сред най-четените статии намират място още нападението над жена в берлинското метро, извършено от български гражданин, както и новините около новоизбрания американски президент Доналд Тръмп, който се подготвя да поеме поста пред януари.

title: Очаквано най-четената тема в "Дневник" за седмицата е Хитрино


title: "Левски" измъкна трудна победа срещу десет от "Верея"

maintext:
"Левски" нанесе едва втора домакинска загуба на "Верея"
[LAP.bg]
[LAP.bg]
[LAP.bg]
"Левски" постигна трудна победа с 1:0 срещу "Верея" в последното си гостуване от есенния дял на Първа лига.Антонио Аниете отбеляза единствения гол в 68-ата минута, а домакините от Стара Загора играха с човек по-малко през цялото второ полувреме заради червен картон на Елиаш.Тимът на Елин Топузаков постигна 12-ата си победа от 18 мача и събра 40 точки. Сините изостават с три от лидера "Лудогорец", който обаче е изиграл два двубоя по-малко."Левски" нанесе едва втора домакинска загуба на "Верея" през този сезон. Старозагорци остават на седмата позиция с 22 точки, 19 от които спечелени в Стара Загора."Левски" доминираше в мача от първата до последната минута, докато играчите на "Верея" на практика нито веднъж не затрудниха сериозно Боян Йоргачевич.Домакините обаче се бранеха много организирано преди почивката и затваряха добре пространствата в своята половина.Тимът на Александър Томаш дори организира първата опасна атака в мача. При нея трима играчи на "Верея" останаха срещу двама бранители и вратаря Йоргачевич, но всичко завърши със засада.В осмата минута започналият като титуляр Хеан Деса направи хубав пробив, но стреля над вратата. Десет минути по-късно Деса отново свърши чудесна работа по левия фланг, след което центрира над излезлия да го пресрещне Караджов. Тунде Адениджни обаче не успя да нанесе удар с глава към празната врата.Пред Адениджи се откри и най-добрата възможност за гол през първото полувреме. Той беше изведен сам срещу Караджов, но не успя да го преодолее.Секунди преди почивката "Верея" остана в намален състав, след като Елиаш да Силва удари с лакът в лицето Роман Прохазка и получи директен червен картон.С човек повече "Левски" наложи още по-силен натиск през втората част и в крайна сметка стигна до гол в 68-ата минута. Прохазка получи топката на десния фланг и достави перфектно центриране за Аниете. Нисичкит испанец беше оставен сам на далечната греда и отблизо отбеляза с глава.До края гостите спокойно контролираха играта и не дадоха никакви възможности на домакините да стигнат до изравнително попадение.


title: БЧК прати психолози в Хитрино

maintext:
Фотограф: Юлия Лазарова
Рано сутринта в Хитрино е пристигнал екип от психолози. Това каза председателят на Българския Червен кръст (БЧК) Христо Григоров, цитиран от "Фокус". Хората от селото са в шок и твърдят, че властите не са оказвали помощ на време и някои от жертвите са заради забавянето на спасителните екипи. Те твърдят още и че пожарната е била без вода. В същото време властите съобщиха, че пожарникарите са пристигнали на 16-тата минута от 20 км. разстояние, а тезата, че са нямали вода била абсурдна.
По думите на Григоров заедно с Планинската спасителна служба от Троян и Пловдив са осигурени специално обучени кучета, които да помагат при условие, че има хора, които са затрупани в къщите си.
"Купихме вода, храна, екипът е на място", поясни той. Председателят на БЧК заяви, че от застрахователна компания са уверили, че ако е необходимо ще поемат разходите за хеликоптер, който да бъде в услуга на институциите. "Комплексно БЧК е направил това, което винаги е правил, а именно да бъде там, където има нужда от помощ", добави Григоров.


description: За американския боксьор това ще бъде първи мач от 16 юли, когато получи фрактура на дясната си ръка и разкъса мускул в бицепса при победата с нокаут срещу сънародника си Крис Ареола.

title: Дионтей Уайлдър ще защитава титлата си срещу поляк през февруари

maintext: получи фрактура на дясната си ръка и разкъса мускул в бицепса при победата с нокаут срещу сънародника си Крис Ареола. 31-годишният Уайлдър няма нито една загуба на професоналния ринг, а 36 от 37-те му победи са дошли след нокаут. Той вече направи четири успешни защити на пояса на Световния боксов съвет, който завоюва през януари миналата година. Първоначалният план на Уайлдър беше следващият му съперник да е Александър Поветкин. До подобен сблъсък обаче така и не се стигна, след като първо руснакът беше хванат с мелдоний през май, а този месец даде положителна проба за забранения остарин преди мача си с канадеца Бърмейн Стивърн.Вавжик е на 29 години и има 33 победи в 34 мача. 19 от спечелените му срещи са с нокаут, а единствената му загуба дойде срещу Поветкин през 2013 г.Голямата цел на Уайлдър е в края на следващата година да стигне до обединителен мач за световните титли в тежката категория срещу Антъни Джошуа или Владимир Кличко. Англичанинът и украинецът ще се боксират на 29 април в Манчестър.


description: В Москва не знаем кой е проруски политик в България, знаем проамериканскитеДиректорът на Института за стратегически изследвания към руския президент Леонид Решетников в "Шоуто на Слави"

title: Цитат на деня: В Москва не знаем кой е проруски политик в България, знаем проамериканските

maintext:
[riss.ru]
Аз се занимавам с България от 30-40 г. и не знам кой е проруски политик. Кой е проамерикански можем свободно да кажем, има 5-6 имена и от социалистическата партия, и от други пари. А кой е проруски? Не знаем.
Директорът на Института за стратегически изследвания към президента на Русия Леонид Решетников пред "Шоуто на Слави".
Знам че българският народ в своето мнозинство симпатизира на Русия, но за българските политици не знам, кама Решетников.
Той даде интервю по собствена инициатива от Москва по скайп, за да отговори на обидните за него твърдения на лидера на БСП Корнелия Нинова, че е корумпиран и изгонен от Кремъл. Генералът подчерта, че вече 9 години е извън разузнаването и срещата му с Нинова в София в началото на август е бил част от работата му на политолог. От друга страна от думите му се разбра, че е бил в България на частно пътуване.
Решетников нарече думите на Нинова "пълна глупост" и ги обясни с вътрешнопартиен натиск, на който тя не издържа.
"Ние в Русия знаем правомощията на президента в България и знаем, че той нищо не може да обърне. Никакви комбинации Русия в България не може да прокарва", заяви Решетников. Защото ние в България нямаме истински политически партньори, каза той и изтъкна, че управляващата "Единна Русия" не е лява партия и нито БСП, нито ГЕРБ са й партньор.


description: Премиерът в оставка Бойко Борисов е с доста лабилна психика, а ГЕРБ и лично той, рушат стабилността на страната, с която България се гордееше в последните две години, каза съпредседателя на Патриотичния фронт Валери Симеонов в интервю.

title: Премиерът е с лабилна психика и руши стабилността на държавата, обяви Валери Симеонов

maintext:
Фотограф: Цветелина Белутова
Премиерът в оставка Бойко Борисов е с доста лабилна психика, а ГЕРБ и лично той, рушат стабилността на страната, с която България се гордееше в последните две години. Това бяха двете основни тези на съпредседателя на Патриотичния фронт Валери Симеонов, изразени пред Нова телевизия. Той допълни, че мнение му почива върху факти."Търсят се поводи за прекратяване на отношенията между Патриотите и ГЕРБ, защото така е разпоредил лидерът. Нямам обяснение защо и не виждам необходимост да се втренчваме в това", коментира още Симеонов.Според него не е национално отговорно поведение партия, която има правото да формира правителство, да откаже да го направи. "Национално отговорното поведение е да не се допуска влизане в парламентарна криза", каза още Симеонов.


description: Преподавателят по право в Софийския университет доц. Атанас Семов сравни решението на Плевнелиев с падналия вчера сняг в Сахара – нещо абсурдно, но напълно възможно.

title: Президентът не наруши конституцията, но беше на ръба, смята преподавател по право

maintext:
Атанас Семов
Фотограф: Красимир Юскеселиев
"Президентът не е нарушил конституцията с отказа си да състави служебен кабинет. Трудно е тя да бъде нарушена, защото има много празноти и по много важни въпроси не казва нищо", каза днес по Нова телевизия преподавателят по право в Софийския университет доц. Атанас Семов. Той сравни решението на Плевнелиев с падналия вчера сняг в Сахара – нещо абсурдно, но напълно възможно."Конституцията не предвижда срок, в който президентът да назначи служебно правителство. Второ, тя предполага такова да се назначи във връзка с насрочването на избори. Сегашният президент не може да насрочва избори и да разпуска парламента. В този смисъл би могло да се приеме, че не е необходимо той да назначава служебен кабинет. Неговото решение беше на ръба на конституцията, но не противоконституционно", обясни Семов.Преподавателят по право уточни, че от друга страна, докато Румен Радев не стане официално президент на 22 януари, от него не може да се иска нищо. "Оставете човека да свикне с функцията, да се подготви за тежката отговорност и не искайте от него да осъществява действия, които не му се полагат сега", призова той.По думите на Атанас Семов е логично сегашното правителство да доработи края на годината, тъй като има важни административни актове, които трябва да бъдат приети. Според него е възможно служебният кабинет да управлява до началото на юни, ако продължи бавенето и отлагането на избори."Бавенето е много лошо за България и това ще доведе до една истинска нестабилност за страната на фона на предстоящото председателство на ЕС и драматичните размери на мигрантската криза. Стотици хиляди трябва да тръгнат към Европа скоро", прогнозира доцентът.


description: Това отчете председателят на организацията Христо Григоров на заседание на Обществения съвет за управление на набраните финансови средства.

title: БЧК събра над 2 млн. лв. за Хитрино

maintext:
Фотограф: Красимир Юскеселиев
За топла храна на жителите през зимните месеци ще бъдат предоставени 160 хил. лв. Направена е оценка на щетите на 157 къщи, съобщи кметът на Хитрино Нуридин Исмаил, цитиран от БНР.
Над 2 млн.лв. са събрани от кампанията на Българския червен кръст (БЧК) в подкрепа за пострадалите в Хитрино. Това отчете председателят на организацията Христо Григоров на заседанието на Обществения съвет за управление на набраните финансови средства.1.3 млн.лв са постъпили чрез есемеси, изпращани през трите мобилни оператора. Останалите средства са по банков път и онлайн.Министърът на труда и социалната политика Зорница Русинова коментира след заседанието на Министерския съвет, цитирана от "Фокус", че обща оценка на щетите в Хитрино все още няма, предстои индивидуалната оценка на щетите и нуждите на всяко едно семейство. Правителството преведе на общината 5 млн. лв. на 14 декември. По думите й вече има 70 подадени заявления, като около 80% от тях са за възстановяване на щети. "Има няколко, които са за подпомагане на семейства на починали техни близки и 3-4 за социално подпомагане на семейства, които са пострадали", отбеляза тя.


title: Председателят на районния съд кани членове на ВСС и главния инспектор на среща в съда

maintext:
Председателят на СРС Методи Лалов подаде оставка, но ще остане на поста до първи февруари
Седмица след протеста на най-натоварения съд - Софийския районен съд, председателят му Методи Лалов покани на среща членовете на Съдийската колегия, главния съдебен инспектор Теодора Точкова и председателя на Софийския градски съд Калоян Топалов. Мястото е сградата на съда на бул. "Драган Цанков", а денят - петък, 16 декември. На срещата няма да бъдат допускани граждани и организации, които искат да подкрепят позицията на съда заради ограничения капацитет на залата.
Поводите са два - за да общо обсъждане на проблемите за независимостта и свръхнатовареността на СРС. Но и заради недопустимите внушения на двама членове на съвета - Ясен Тодоров и Димитър Узунов, които обвързаха действията на магистратите с обявяването на политическия проект на бившия правосъден министър Христо Иванов.
"Срещата се налага за осъществяване на пряк и непосредствен диалог между членовете на СК на ВСС и съдиите и служителите от най-големите и натоварени съдилища в страната, който диалог несъмнено ще даде нужната информация на ВСС за правилното идентифициране и преодоляване на натрупаните с десетилетия проблеми", пише Лалов. Той отхвърля тезата, че протестът е бил мотивиран политически или че е под натиск от ръководството на съда, което подаде оставка.
Последното е във връзка с негова заповед, в която свикваше семинар на тема етика и антикорупция на 9 декември от 11 часа. Тази негова заповед бе използвана от членове на съвета, за да се усъмнят в мотивите на явили се служители и дали това не е направено като форма на натиск.
"Изключително обидно е за независими магистрати, членовете на ВСС да изместват фокуса на проблемите на съда и манипулативно да придават политически или друг оттенък на справедливото недоволство на магистратите и съдебната администрация", сочи Лалов.
Вчера съдийската колегия прие мерки за подобряване на състоянието на съда, но според Лалов подходът на мнозинството е бил незадълбочен.


title: Директорът на завода за боклука бил уволнен след провинения

maintext:
Фотограф: Красимир Юскеселиев
Уволнението на директора на софийския завод за боклук няма общо със смъртния случай на служител. И за двете събития се разбра случайно от отговор на журналистически въпрос на кмета Йорданка Фандъкова тази седмица.Общинските съветници от ГЕРБ обявиха на специално свикан брифинг, че уволненият през ноември Николай Славов имал няколко провинения, заради които загубил поста си.В брифинга участваха общински съветници Николай Стойнев, Лорита Радева, зам.-кметът по финансите Дончо Брабалов. Той в момента заедно със заместник-кмета Ралица Стоянова е временно отговарящ и за екологията след като преди дни ресорната Мария Бояджийска подаде оставка.съветниците обясниха, че уволнението на Славов е възоснова на натрупване на нарушения по време на управлението му. Цитираха два случая, единият от 2014 г., а другият от 2016 г. При първия директорът препоръчал ремонт на оборудване, което още било в гаранционен срок и и вместо да бъде ремонтирано по този начин, била наета фирма срещу заплащане. за това директорът бил санкциониран с порицание.В случая от тази година Славов възложил да бъдат направени настройки на сградата за биосушене, които после се установило, че не били нужни. След този случай дошло и уволнението.Общинските съветници заявиха, че заявиха, че Славов вече не е кадър на общината и не намират за необходимо да го канят в разговор, в който да даде своята гледна точка по тези казуси.На въпрос на "Дневник" Лорита Радева посочи, че уволнението не било толкова важна информация и че няма нищо странно в това, че за него се разбрало случайно и доста след като станало факт.Според общинските съветници не било странно и едва днес да обясняват какви са причините, довели до уволнението.Самият брифинг на общинските съветници е мотивиран от брифинг на техни колеги от БСП по-рано днес. На него те обявиха, че директорът не е увлонен заради смъртния случай с работник в завода, както обяви кметът Йорданка Фандъкова.Те обясниха и че цитираните днес нарушения на директора не може да са станали без одобрението на Мария Бояджийска, която вписа лични мотиви в заявлението за напускане.


title: Надлезът при Казичене бе завършен 24 г. след започването му

maintext:
[МРРБ]
[МРРБ]
Готово е дясното платно на надлеза при Казичене, който е започнал да се строи преди 24 г."Само за 100 дни завършихме един обект, който се чакаше от 24 години", похвали се при откриването на трасето регионалният министър в оставка Лиляна Павлова. Тя изтъкна заслугите на правителството и лично на премиера, които отпуснали 7.5 млн. лв. от бюджета за този обект."Благодарение и на строителите, след над 20 години чакане, за 100 дни имаме дългоочаквано дясно платно, тъй като две десетилетия имахме отново само ляво", каза още тя, цитирана от пресцентъра си.Министърът подчерта, че това е много важно съоръжение, тъй като част от околовръстното шосе на София по него се движи тежкия транзитен трафик. Това е връзката между магистралите "Тракия" и "Хемус", между граничните пунктове Кулата и Калотина."Години наред незавършеното съоръжение създаваше редица проблеми и затруднения на интензивното движение. Ставаха инциденти, създаваха се проблеми на хората, живеещи в района. Изпълнихме един дългоочакван ангажимент и се радвам, че го изпълнихме качествено и професионално за кратко време", каза още Павлова.Изграждането на надлеза започва през 1992 г., преди 24 години. До 2004 г. е построено само лявото платно и до момента движението се осъществяваше само по него. С изграждането и на дясното платно в участъка от Северна скоростна тангента до автомагистрала "Тракия" се очаква значително да се подобри организацията на движението, да се повиши безопасността на движението и да се хомогенизира цялата отсечка от пътен възел "Сливница" до АМ "Тракия", допълват от ведомството.Участъкът е важна пътна връзка, по която преминава тежкотоварният трафик от ГКПП "Калотина" към Капитан Андреево и пристанище Бургас.Изпълнител на строително-монтажните работи е "ГБС Инфраструктурно строителство" АД. Строителният надзор е осъществен от "Пътинвестинженеринг" АД. Проектант е "Пътпроект" ЕООД.


title: Дадените пари за реклама довели до рекорден за Европа ръст на туристите, посочи Ангелкова

maintext:
Фотограф: Надежда Чипева
Около 7.5 млн. лева е дала за реклама на туризма България. Други европейски страни давали над 60 милона евро, но въпреки това страната ни отчела рекорден за Европа ръст на чуждестранните туристи, каза днес по БНТ министърът на туризма в оставка Николина Ангелкова.Тя посочи, че за деветте месеца има 23 млн. нощувки от чужденци, а приходите са скочили 15% до 5.5 млрд лева. Ангелкова подчерта, че тези резултати за доказали, че министерство на туризма трябва да има.За зимния сезон тя прогнозира ръст между 5 и 7% на база предварителни записвания. От времето зависело обаче колко точто ще е той. Най-голям ръст на записвания за зимата има от Великобритания 51%, Израел и Русия с по над 20 на сто.По повод фалита на "Алфа тур", министърът в оставка каза, че ще се следят изкъсо другите туроператори, за да няма други подобни случаи. Ангелкова допълни, че се обсъжда създаването на гаранционен фонд, от който да се взимат средства за компенсации на ощетените туристи и това да става по-бързо. Тя изрази надежда, че туроператорите ще успеят да преориентират непечелившите си дестинации.


maintext:
Недобросъвестни търговци отсичат дръвчета, които поставят в саксия, подвеждайки гражданите, че дръвчето ще може да се залеси напролет. За да избегнете измама, винаги проверявайте, дали дръвчето е с развита коренова система", съветва Баталов.
Над 72 хиляди елхи ще бъдат пуснати за продажба преди Коледа. Санкцията за неправомерно отсичане на иглолистно дръвче може да стигне 3 000 лева. Това съобщи Димитър Баталов от Агенцията по горите пред БНР."Законният произход на коледните елхи се доказва с контролни пластини, които са два вида - правоъгълна с бял цвят и овална с жълт. Всяка пластина съдържа шестцифрен номер и буква", заяви Балатов. По думите му когато са контейнерно производство, не е задължително на елхите да е поставена такава пластина."Ако гражданите видят елха без пластина, могат да сигнализират на телефон 112.


title: Неймар е най-скъпият футболист в света, твърди "Франс футбол"

maintext:
Бразилската звезда струва повече от съотборника си Лионел Меси
Звездата на "Барселона" Неймар е най-скъпият футболист в света сочи съвместно проучване на "Франс футбол" и Международния център за спортни изследвания (CIES Football Observatory).24-годишният футболист е оценяван на 250 милиона евро. Лионел Меси остава на второ място в своеобразната класация със 190 милиона евро.Трети се нарежда Антоан Гризман от "Атлетико" (Мадрид) със 135 милиона евро, а изненадващо звездата на "Реал" (Мадрид) Кристиано Роналдо е едва четвърти, като той е оценен на 130 милиона евро.Пол Погба от "Манчестър юнайтед" е пети, като е оценен на 125 милиона евро, следван от Гарет Бейл от "Реал" с цена от 110 милиона евро,Топ 10 се допълва от Луис Суарес (95 млн. евро), Серхио Агуеро (88 млн.), Гонсало Игуаин (85 млн.) и Томас Мюлер (82 млн.)


title: Клей Томпсън направи шоу с 60 точки за 29 минути в НБА (видео)

maintext: Клей Томпсън изигра исторически мач, като вкара 60 точки за победата на "Голдън стейт уориърс" със 142:106 срещу "Индиана пейсърс".Нещо повече - той го направи в рамките на 29 минути, което е рекорд в първенството.Това е най-доброто постижение в рамките на сезона в НБА и е личен рекорд за Томпсън. Отделно той стана най-резултатният играч на "Голдън стейт" в един мач от 42 години насам.Томпсън обаче пропусна четвъртата част и не можа да продължи да вкарва. Той беше изпратен под бурните аплодисменти на публиката."Жалко е, че в двата най-резултатни мача в кариерата си не успях да играя в последната четвърт", заяви Томпсън.


title: Кривата къща на Уиндзор

maintext:
1/2 снимки в галерията The Crooked House в Уиндзор (известна още като the Market Cross House) е построена през 1592 г. През 1718 г. е ремонтирана със зелено дърво, т.е. греди, които не са изсушени предварително и имат висока влажност в сърцевината си. Това е "осукало" къщата през времето.
Фотограф: Депутат 241


title: След три рунда Кубрат Пулев отказа Питър

maintext:
[LAP.bg]
С успеха си Пулев стана и задължителен претендент за световната титла на Международната боксова федерация (IBF), където сега номер 1 е Антъни Джошуа.
Кубрат Пулев победи Самюел Питър след само три рунда в "Арена Армеец". Българският професионален боксьор се наложи след технически нокаут и спечели интерконтиненталната титла на Световната боксова асоциация (WBA).Очаквайте подробности!


description: Да не се окажем в ролята на хора, които ще правим мандат заради самия мандат. Тичането подир мандат прилича на лековатото подтичване на коте подир суджук. Гроздан Караджов, депутат от Реформаторския блок

title: Цитат на деня: Тичането след мандат е като подтичване на коте подир суджук

maintext:
Гроздан Караджов
Фотограф: Юлия Лазарова
Да не се окажем в ролята на хора, които ще правим мандат заради самия мандат. Тичането подир мандат прилича на лековатото подтичване на коте подир суджук.Това заяви депутатът от Гражданския съвет на Реформаторския блок Гроздан Караджов пред БНР. Очаква се президентът Росен Плевнелиев да даде третия мандат на реформаторите, но те едва ли ще успеят да съставят правителство.


description: Без да се церемони и да си слага маска на приличие ето какво свърши управляващото мнозинство на ГЕРБ само в едно заседание на парламента.

title: Обикновен цинизъм

maintext:
Бойко Борисов и Владислав Горанов в парламента
Фотограф: Юлия Лазарова
"Надявам се, че един ден здравият разум ще надделее и в България. Ще останем стожер на стабилността, няма да се подведем по всеобщата лудост, колкото и да е модерно, колкото и да е сладко за ухото."Цитатът е от словото на премиера в оставка Бойко Борисов срещу популизма на тържествения конкурс за "Мистър и мисис Икономика 2016" онзи ден. А поводът за горчивия монолог бе популисткото искане на обединените патриоти за 300 лева минимална пенсия.Ден по-късно, с окончателното гласуване на бюджета за 2017, "всеобщата популистка лудост" можем да я смятаме за победена.- ето част от свършеното от управляващото мнозинство на ГЕРБ в едно заседание на парламента:- Запази бюджета на Националната служба за охрана, същата, която пази и Ахмед Доган, и Делян Пеевски (ако все още ги пази, тъй като на всички питания на "Дневник" досега от НСО отговарят, че информацията е секретна, включително и колко струва на бюджета пазенето).- Запази високия бюджет на Държавната агенция за технически операции, позната като службата по подслушванията, въпреки самодоказаната й неефективност (според всички статистики години наред едва 3-4 процента от подслушвателните операции дават годни за съда резултати);- Остави досегашния размер на субсидията от 11 лв. на глас за парламентарните партии, въпреки клетвите на ГЕРБ и лично на Борисов, че волята на народа е глас божи. А над 2 милиона народ каза на референдума, че субсидията трябва да стане 1 лев. Управляващите не я свалиха и с 1 лев. Нещо повече: отказаха да сложат поне таван на субсидията, въпреки че големите партии държат на сметки в банките по над десетина милиона. Отряза с разработена предварително хитрост уж одобреното по-рано увеличение на субсидията за БАН и Софийския университет съответно с 10 млн. лв. и с 500 хил. лв.Но да беше само запазването и рязането на пари...Председателят на бюджетната комисия Менда Стоянова обвини академиците, че "вместо да се молят за трохи от бюджета за заплати", трябвало да работят по проекти и да си спечелят заплатите през възможностите, които им дават еврофондовете. (Ах, еврофондовете... Тоталната зависимост на икономиката от еврофондовете, сред която си прокарва път и новият бюджет, е дълбока и широка тема, която се нуждае от отделен анализ.)По-рано финансовият министър Владислав Горанов по повод протеста на учените пък им преподаде фундаменталния урок на пазара: "Застанете отвън и опитайте да продадете нещо, което никой не иска да купи. Ще седите цял ден", заяви им той. С нахалната логика, че е нормално, ако не изпълни преподадения урок, професорът в БАН да получава 750 лева заплата, а главният асистент - 550. Същият Горанов, който не можел да изхрани децата си с депутатската заплата, та затова напусна депутатската банка и отиде - казват - да поработи не в кои да е фирми, след което пак се върна в презряната и злеплатена политика, за да преподаде на академиците усвоената пазарна логика. (Ако Айнщайн беше изкарал на пазарния тезгях своята теория на относителността, щеше да умре от глад, репликира го взрив от постове в социалната мрежа.)С две думи, това което се чу от властта в парламента само в едно заседание - при гласуването на бюджета, и преди това в обсъждането на проекта, не се побира в спокоен анализ. Аргументите им са арогантни и нагли, но не им пука.В този смисъл Бойко Борисов може да бъде спокоен -е, за да не питаме за трафика на мигрантите през страната, да забравим за високата корупция, прогнилите институции, върлуващото беззаконие, спряната съдебна реформа... Но не и когато разпределя бюджета. Тогава тя е само цинична.


title: Всички синеоки хора са роднини, показва датско проучване

maintext: Всички хора със сини очи по света могат да се похвалят с роднинска връзка с Брад Пит или пък с Никол Кидман. Разбира се, става въпрос за много далечна връзка, но на практика генът на синеоките хора е тръгнал от една и съща мутация, възникнала у един човек преди между 6 и 10 хиляди години.Това изследване на Университета в Копенхаген припомни тази седмица "Индипендънт". Генетичният анализ на учените от Факултета по клетъчна и молекулярна медицина на престижния университет, публикуван в Science Daily, доказа, че изначално всички хора са имали кафяви очи. Първоначално при един единствен човек обаче генът OCA2, който задава цвета на очите, косата и кожата като стимулира производството на меланин, се е изключил частично, което е вкарало мутацията за сини очи в човешкия геном.Мутацията не е изключила напълно този ген, защото пълното му отсъствие причинява обезветяване на кожата и косата, известно като албинизъм. По-скоро става въпрос за повреда само в част от кода, която прави възможна промяната само на цвета на очите.И докато разликата между хората с кафяви и със зелени очи не е заради разлика точно в този ген, а заради различната наситеност на меланин в ириса, която се определя и от много други гени, при всички синеоки хора има един и същ ключ на едно и също място в ДНК-то, който е изцяло наследствен.За да достигнат до извода, учените сравнили ДНК на хора със сини очи от различни краища на света. Учените в Копенхаген са и първите, които изобщо откриват връзката между гена OCA2 и оцветяването на ириса през 1996 г. Те са категорични, че мутацията в гените, определящи външния вид като този или пък другите причиняващи лунички, плешивост и т.н., по никакъв начин не влияят на здравето и продължителността на живота на хората, т.е. не могат да се определят като добри или лоши.


description: 118-те арестувани са заподозрени в пропаганда на тероризъм, а някои от тях - в членство в Кюрдската работническа партия (ПКК), призната от Турция, ЕС и САЩ за терористична организация.

title: Турция арестува над 100 членове на прокюрдската опозиционна партия

maintext:
Фотограф: Murad Sezer
Турските власти арестуваха над 100 членове на основната прокюрдска Демократична партия на народите след двойния атентат в Истанбул, съобщи Анадолската агенция, цитирана от БТА.118-те арестувани са заподозрени в пропаганда на тероризъм, а някои от тях - в членство в Кюрдската работническа партия (ПКК), призната от Турция, ЕС и САЩ за терористична организация Рано тази сутрин бяха извършени операции едновременно в Истанбул, Анкара, Адана и Мерсин. Сред арестуваните са лидерите на местните организации в Истанбул - Айсел Гюзел, и в Анкара - Ибрахим Биниджи.Радикалната кюрдска групировка " Ястреби за свободата на Кюрдистан ", отцепила се от ПКК, пое отговорността за нападението , което уби 38 души и рани 155.Лидерите на Демократичната партия на народите вече са в затвора, очаквайки съдебен процес заради подозренията за връзки с ПКК


description: Въпреки ремонта районът около Женския пазар продължава да се ползва с лоша слава - незаслужено. В околностите му продължават да съществуват и изникват магазинчета за всевъзможни, често неподозирани стоки...

title: Фотогалерия: Идеи за нетрадиционни подаръци от Женския пазар

maintext:
1/33 снимки в галерията Женският пазар: мястото, от което можеш да си купиш почти всичко на невисока цена. Плодове, зеленчуци, семена, билки, железария, велочасти, грънци, прежди, магазини за левче, втора употреба, прясно изпечен арабски хляб, хумус, китайски гъби, оризови спагети...
Въпреки ремонта районът продължава да се ползва с лоша слава - незаслужено, защото на изток и запад от нас пазарите са тачени като място за общуване, забележителност и живо наследство. И защото из околностите му продължават да съществуват и изникват магазинчета за всевъзможни, често неподозирани стоки.
В дните на предпразнично пазаруване "Дневник" реши да се разходи из околностите му в търсене на алтернативни идеи за подаръци, лакомства и празнично настроение
Фотограф: Юлия Лазарова


title: Видео: Новините в 100 секунди

maintext:
И Placebo тръгват на юбилейно турне.
Уеб новините на БНТ вече са с нова концепция и име. Рубриката "Другите новини" замени "Новините в 100 секунди".
Ето съдържанието на вечерната емисия:
Дума на годината - лъженец.
Мотори и каравани се освобождават от целогодишна "Гражданска отговорност."
Европейската гордост "Галилео" ще ни показва пътя.
Шест месеца в Космоса, но не съвсем.
И Placebo тръгват на юбилейно турне.
Никой не иска да пее за Тръмп.


title: Плевнелиев ще даде третия мандат за правителство на Реформаторите

maintext:
Росен Плевнелиев
Фотограф: Надежда Чипева
В интервю за БНТ президентът Росен Плевнелиев заяви, че с голяма степен на вероятност ще даде третия мандат за съставяне на правителство на Реформаторския блок."Третият ще е последният ми мандат... Няма как да дам мандата на някой, който ще постави под въпрос европейското бъдеще на България и достойното представяне в НАТО, на политически сили, които няма да могат да ме убедят, че посоката, в която аз работя, ще бъде спазена с мандата, който връчвам", каза Плевнелиев по повод готовността на Патриотичния фронт да състави кабинет в рамките на този парламент."Логичният избор би бил Реформаторският блок, казвам го с голяма степен на вероятност", каза държавният глава и настоя за сериозно усилие и качествен дебат. Плевнелиев изтъкна, че и 1% шанс може да даде 100% шанс.В случай на невъзможност за съставяне на редовно правителство Плевнелиев подчерта, че ще спази конституционната процедура и ще назначи служебен кабинет с хоризонт 22 януари 2017 г., когато изтича мандатът му. След това е на ход новоизбраният президент Румен Радев.Все пак Плевнелиев изказа убедеността си, че потенциалът на сегашното Народно събрание не е изчерпан и предупреди, че в следващото ситуацията може да се окаже още по-тежка.Той подчерта, че се раждат се все нови популистки проекти, хора с факли се разхождат по "Лъвов мост", а в Харманли напрежението ескалира. Напомни и за усложняващата се международна обстановка - втвърдяването на на Турция по въпроса с бежанците, ескалирането на конфликта в Сирия. "Можем да си спретнем перфектна буря", каза Плевнелиев. Затова, по думите му, всички инструменти на демокрацията трябва да са на наше разположение, в това число работещо Народно събрание.Плевнелиев подчерта, че не може да се организират предсрочни избори от служебно правителство и с Изборен кодекс, писан на коляно, под натиска на сценаристи, които хулят Конституционния съд, късат снимката на държавния глава и казват, че ако народа реши, всички трябва да носят зелени гащи. "Аз съм длъжен да се притеснявам. Като инженер, не толкова като президент, казвам,че има проблем, който не трябва да бъде замитан. Партиите трябва да си дават сметка какво ще стане, ако допуснат улицата да определя какво да е изборното законодателство", каза държавният глава."Аз съм президент, а не кандидат за комисар", отговори Плевнелиев на опасения, изказани от опозицията, че назначено от него служебно правителство ще го назначи на свой ред за български еврокомисар след оставката на Кристалина Георгиева. Той призова премиера Бойко Борисов да побърза с назначението, защото това, според него, е в интерес на България.


title: Заем от 200 млн. евро ще ускори усвояването на еврофондове

maintext:
Фотограф: Надежда Чипева
Министерският съвет одобри Рамково споразумение за заем в размер на 200 млн. евро между Банката за развитие на Съвета на Европа и България. С парите ще се подпомага усвояването на еврофондовете до 2020 г., съобщи правителствената пресслужба.
Днес кабинетът упълномощи министъра на финансите да проведе преговорите и да подпише споразумението.
Заемът от Банката за развитие на Съвета на Европа (БРСЕ) ще подпомага усвояването на средствата от европейските фондове, като частично ще покрива българския принос във финансиране изпълнението на инвестиционни проекти, изпълнявани със средства от оперативните програми "Региони в растеж 2014-2020", "Развитие на човешките ресурси 2014-2020" и "Наука и образование за интелигентен растеж 2014-2020".
Заемът се предоставя при благоприятни финансови условия, като банката не начислява допълнителни такси и комисионни. Средствата се усвояват на траншове и постъпват в централния бюджет. Отделните траншове по години се обвързват с разчетите по оперативните програми за националното съфинансиране в средносрочен план и се предвиждат по закона за държавния бюджет за съответната бюджетна година, информира правителствената пресслужба.


title: Видео: Другите новини

maintext:
Уеб новините на БНТ вече са с нова концепция и име. Рубриката "Другите новини" замени "Новините в 100 секунди".
Акцентите от днешната емисия:
Полетът на космическият кораб "Дракон" с екипаж на борда се отлага за 2018-а
Чудесата на София - на един клик разстояние в registersofia.bg
Кристиано Роналдо с четвърта "Златна топка"
Жената чудо вече няма да бъде почетен посланик на ООН
DJ KINK, или Страхил Велчев, оглави класацията на Resident Advisor
Асовете останаха извън номинациите за "Златен Глобус"


description: Най-дългият тунел в света, построен в Швейцария, за да се улесни търговията между северната и южната част на Европа, бе отворен за движение днес.

title: Първите пътници преминаха през най-дългия тунел в света

maintext:
[Swiss Travel System]
Най-дългият тунел в света, построен в Швейцария, за да се улесни търговията между северната и южната част на Европа, бе отворен за движение днес, съобщиха "Франс прес" и ДПА, цитирани от БТА.
Следващите по дължина тунели в света са "Сейкан" в Япония (53,9 км) и тунелът под Ламанша между Франция и Великобритания (50,5 км), припомня АФП.
Пътнически влак премина за първи път през 57-километровото трасе на най-дългия тунел – швейцарският "Готард". Той свързва градовете Цюрих и Лугано и пресича връх Сейнт Готард в Алпите.През тунела, който беше открит на официална церемония през юни, на ден ще минават около 260 товарни влака, които развиват до 100 км/ч, както и 65 пътнически влака, които ще се движат с до 200 км/ч., припомня Би Ти Ви.То е част от швейцарски инфраструктурен проект на стойност 23 млрд. швейцарски франка. Новият коридор Рейн – Алпи свърза напряко Северно със Средиземно море, от пристанището в Ротердам до Гент.


description: Руснакът Сергей Карякин получи поздравления от спортния министър Павел Колобков за представянето си в мача за короната, въпреки че загуби. "Бих искал да поздравя Карякин за перфектната игра. За съжаление той не спечели, но показа добра игра и отлични качества на борец и спортист."

maintext:
Сергей Карякин (вляво) е заявил пред руския спортен министър, че вече мисли за реванш срещу шампиона Магнус Карлсен след две години
Следващият мач за световната титла в шаха ще е в Азия, обяви президентът на международната федерация (ФИДЕ) Кирсан Илюмжинов, цитиран от ТАСС."Има два града кандидати, но не мога да ги назова. Следващият домакин ще бъде обявен през пролетта на президентския съвет на ФИДЕ", каза Илюмжинов.Той посочи, че представителите на двата града, борещи се за домакинството на мача през 2018 г., са били в Ню Йорк в сряда. Американският град прие спора за световната корона тази година, като шампионът Магнус Карлсен защити титлата си след оспорвана игра и победа срещу Сергей Карякин.Руснакът получи поздравления от спортния министър Павел Колобков за представянето си. "Бих искал да поздравя Карякин за перфектната игра. За съжаление той не спечели, но показа добра игра и отлични качества на борец и спортист."Колобков остана доволен от "правилното мислене" на гросмайстора, който вече заявил, че ще се готви за реванш след две години. "Вярвам, че има необходимите възможности, желание и опит", добави руският спортен министър.


title: Татуировките на Дейвид Бекъм оживяват в кампания на УНИЦЕФ (видео)

maintext:
Нов едноминутен клип анимира тялото на Дейвид Бекъм в ролята му на посланик на добра воля на Детския фонд на ООН - УНИЦЕФ. Видеото беше представено вчера като част от кампанията на организацията срещу физическия и психическия тормоз над деца. Посланието е, че насилието може да остави дълбок белег завинаги.
В клипа сцени на насилие срещу деца се появяват като анимирани татуировки по тялото на бившия английски футболист. Докато собствени татуировки на Бекъм са избрани да бележат щастливи или важни спомени, милиони деца носят белег, който те не са избрали. Анимациите във филма изобразяват всички твърде често срещани форми на насилие, които момчетата и момичетата понасят на местата, където те трябва да бъдат в безопасност - техните домове, училища, онлайн и в техните общности.
Насилието не е неизбежно, убедени са от УНИЦЕФ. С кампанията си работят за това да няма толерантност към насилниците, да се прилагат законите, да се създава безопасна среда за децата и да се осигурява подкрепа за тях и родителите им чрез социалните услуги и обучения.


title: Все още непобедима ли е Меркел

maintext: Месеци наред Ангела Меркел изглеждаше с гарантирани стабилни позиции в европейската политика. Докато Дейвид Камерън, Матео Ренци и Франсоа Оланд потънаха под гнева на ядосаните избиратели, германският канцлер обеща да се бори за четвърти мандат и изглеждаше неизбежно да го спечели.Това си остава базовият сценарий, докато Германия започва да набира скорост за парламентарните избори през септември 2017г. - един от няколкото вота, които може да променят политическия пейзаж в Европа.Но нападението с камион срещу препълнен с хора коледен пазар в сърцето на бившия Западен Берлин в понеделник напомни, че дори Меркел, най-дълго управлявалият европейски лидер от последните години, е застрашена от събитията в навечерието на новата година.Първоначалните съобщения сочат, че атаката, отнела живота на 12 и ранила 48 души, е извършена от 23-годишен имигрант от Пакистан, пристигнал в Германия преди година с вълната от бежанци, посрещнати от Меркел с оптимистичната мантра "можем да се справим". По-късно полицията каза, че не е сигурна, че задържаният е шофирал камиона.Сигурно е, обаче, че която и да е атака в Германия, свързана дори по най-мъглив начин с миналогодишната вълна от бежанци, ще се използва от опонентите на Меркел, опитващи да дестабилизират един от водещите лидери на Европа."Атаката ще раздуха критиките срещу Ангела Меркел, срещу либералната ѝ политика към мигрантите и придържането ѝ към отворените врати. Това ще демонстрира колко нестабилна е тя, когато се отправя към изборите догодина", коментира Мужтаба Рахман от Eurasia Group.В първите си коментари след нападението Меркел призова германците да не се поддават на страха и каза, че страната ще намери сили да продължи да живее "свободна, открита и единна".Но тя също така намекна за последиците за нея и за онези, които разтвориха обятия за хората, бягащи от война и преследвания в Близкия изток. "Знам, че ще бъде изключително трудно за всички нас да понесем бремето, ако се потвърди, че извършителят на този акт е някой, потърсил защита и убежище в Германия."Алтернатива за Германия (AfD), създадена преди 3 години като опозиция на спасителните пакети на еврозоната и еволюирала в антиимигрантска партия, побърза да обвини Меркел и политиката ѝ. "Атмосферата, в която подобни действия се разпространяват, бе безпроблемно и системно внасяна през последните 18 месеца Това не бе изолиран инцидент и няма да бъде последният", каза лидерът на AfD Фрауке Петри.Критици от чужбина също се възползваха. Найджъл Фараж, водеща политическа сила зад гласуването за Брекзит през юни и оттеглянето на премиера Дейвид Камерън, написа в "Туитър": "Ужасни новини от Берлин, но не съм изненадан. Подобни събития ще са наследството от Меркел".Социологическо проучване, направено преди нападението в Берлин и разпространено във вторник, показа, че консервативният блок на Меркел би спечелил на парламентарни избори 36% от гласовете. Това е с 14 пункта понече от втората по популярност партия - социалдемократите, и с 25 пункта пред AfD.Допитване на списание "Щерн" също показа, че днес 50% от германците биха гласували за нов мандат на Меркел. Лидерът на социалдемократите Зигмар Габриел е с едва 14% подкрепа.Въпреки тази солидна преднина Меркел заяви, че догодина изборите ще бъдат "трудни, както никога досега".Съветниците ѝ също предупреждават да не се смята, че преизбирането ѝ е гарантирано. Според тях има заплахи от атаки, нови вълни бежанци и риск Русия да се опита да дестабилизира Меркел с фалшиви новини и хакерски кражби и разпространяване по медии на откраднатото, както стана в навечерието на президентските избори в САЩ."Нищо не е сигурно", каза миналия месец пред "Ройтерс един от най-близките ѝ съветници. "Има много време до изборите и много неща могат тепърва да се случат".Меркел е свидетел как през последната половин година Камерън и Ренци заложиха политическото си бъдеще на референдуми, които изгубиха. Силно непопулярният Оланд обяви през декември, че няма да се състезава за втори мандат. През 2017г. в Холандия, Франция, Германия, а вероятно и в Италия, ще има избори.Една от най-големите тревоги на антуража на Меркел са критиките към миграционната ѝ политика от партньорите от Бавария. Християн-социалният съюз (CSU) заплашва да скъса с нейната партия, ако тя не приеме таван за мигрантите, допускани всяка година в страната.Меркел отказа да отстъпи пред този натиск, но се опитва да успокои CSU с поредица от реални и символични жестове за намаляване на миграцията и увеличаване на сигурността. Този месец тя подкрепи и забраната за пълно покриване лицето на жените мюсюлманки там, където това е възможно съгласно закона.Въпреки тези маслинови клонки и рязкото намаляване на пристигащите – официалните данни сочат, че мигрантите ще са една трета от тези от 2015г. - лидерът на CSU Хорст Зеехофер засилва натиска си. Във вторник, след атаката срещу коледния базар, той отново заяви: "Дължим го на жертвите, на близките им и на всички германци – да преосмислим и реформираме политиките си за миграция и сигурност".По-голям проблем ще бъде, ако собствената партия на Меркел се обърне срещу нея. След преизбирането ѝ за лидер на CDU през декември с почти 90% от гласовете на делегатите, това изглежда малко вероятно.Недоволството на партийни служители от по-ниските етажи бе видимо във вторник.Но докато традиционните партии се радват на близо 75% подкрепа от избирателите и Меркел е със солидна преднина напук на всички предизвикатерства, ще са нужни повече катастрофи като трагедията от понеденик, за да повалят германския канцлер от нейния пиедестал.


title: Ясен Тодоров обвърза съдийския протест с новия проект на Христо Иванов

maintext:
Председателят на етичната комисия на прокурорската колегия във ВСС.
Фотограф: Юлия Лазарова
Пред Би Ти Ви той определи като мит спонтанността на протеста. Можел да покаже заповедта на председателя на съда Методи Лалов, който същия ден депозира оставката си. "Спонтанен протест свиква ли се със заповед", попита Тодоров. Според него скандиранията "мафия" са дошли от редовни протестъри, а не от съдии и служители. Отрече ВСС да е мафия, като допълни, че членовете на съвета са "неудобни за хора, които искат да се докопат до властта".
Според него целта на Иванов била участие във властта и извличане на облаги. По думите му т.нар. статукво в съвета е направило всичко възможно, за да разреши проблемите в най-големия съд в страната - СРС. Този, който не направил нищо, е този, които, от една страна, подкрепя проекта на Иванов, а от друга, е председател на комисията за натовареността - Калин Калпакчиев. След като го определи като организиран, Тодоров обвърза протеста с "един проект, който се обяви същия ден". В петък вечерта бившият министър на правосъдието Христо Иванов обяви нов политически проект. Според него целта на Иванов била участие във властта и извличане на облаги. По думите му т.нар. статукво в съвета е направило всичко възможно, за да разреши проблемите в най-големия съд в страната - СРС. Този, който не направил нищо, е този, които, от една страна, подкрепя проекта на Иванов, а от друга, е председател на комисията за натовареността - Калин Калпакчиев.
Тодоров отказа "да се обяснява лично" на Методи Лалов, който хвърлял много лични нападки. Преди дни пред същата телевизия Лалов заяви, че Тодоров не може да разбере проблеми в СРС, защото никога не е работил с такава натовареност. От своя страна днес Тодоров заяви, че е работил в много тежки времена и натоварена обстановка. "Лалов трябва да обърне внимание на личното си отношение към съдии и служители. Тонът, който ползва и към членовете на ВСС, и пред медии, ако е същият и към служителите, е нормално да има текучество в съда", коментира Тодоров. Той не изключи възможността Лалов да оттегли оставката си.
"Христо Иванов е вече политик, вече се стреми към властта", бе коментарът на председателя на етичната комисия за Иванов. Според него бившият министър на правосъдието искал да подчини прокуратурата на изпълнителната власт, като я извади от съдебната, което било опасно. Според него целта на Иванов не е добруването, а подчиняването на правосъдието.
Председателят на етичната комисия на прокурорската колегия на Висшия съдебен съвет (ВСС) Ясен Тодоров обвърза многолюдния протест на съдии и служители от Софийския районен съд (СРС) пред съвета в петък с новия проект на бившия министър на правосъдието Христо Иванов.


description: Борисов остава като арбитър между двата лагера /оптимисти и скептици за нов кабинет/. Арбитърът излъчва слабост и обърканост обаче и не е ясно, защо си причинява всичко това.

title: Статус на деня: Ако се сглоби правителство, това е преход към ГЕРБ на Цветанов

maintext: "Ако правителство все пак се сглоби, това ще е преход към ГЕРБ на Цветан Цветанов и съответното бързо отшумяване на тази формация" - написа политологът Даниел Смилов във "Фейсбук".Поводът са преговорите между Реформаторския блок, който взе мандат за съставяне на кабинет, ГЕРБ и Патриотичния фронт. Совалките продължиха и днес, продължиха и противоречивите изказвания на политиците.Целият статус на Даниел Смилов гласи:"Продължаващите преговори с остатъчните реформатори показват нарастването на влиянието на Цветан Цветанов в ГЕРБ. От целия процес лъха неговият ентусиазъм, че всякакво мнозинство може да бъде сглобено във всеки един парламент. По-политически грамотните части на ГЕРБ са явно скептични, а Борисов остава като арбитър между двата лагера и в този случай. Арбитърът излъчва слабост и обърканост обаче и не е ясно, защо си причинява всичко това.Ако правителство все пак се сглоби, това ще е преход към ГЕРБ на Цветанов и съответното бързо отшумяване на тази формация."


title: Макс Франц спечели първата си победа за Световната купа

maintext:
Досега австриецът имаше три качвания на подиума
Макс Франц спечели първа победа в кариерата си за Световната купа по ски-алпийски дисциплини.Австриецът стартира с №26 и беше най-бърз в спускането на пистата "Саслонг" в италианския зимен център Вал Гардена с време 1:56.60 минути.27-годишният скиор досега имаше три класирания на подиума, последното от които второ място в спускането на родна земя в Заалбах през февруари 2015 година.Победителят в състезанието от миналия сезон Аксел-Лунд Свиндал (Норвегия) остана втори само на четири стотни от секундата. 33-годишният Свиндал допусна грешка в долната част на трасето и това го лиши от успеха. Стивън Наймън от Канада завърши на трето място на 41 стотни на любимото си трасе, на което постигна и трите си победи в Световната купа досега в спусканията през 2006, 2012 и 2014 година.В генералното класиране води носителят на Световната купа в последните пет сезона Марсел Хиршер от Австрия с 440 точки, пред норвежеца Киетил Янсруд с 326 точки и французина Алекси Пентюро с 284.В подреждането за малкия глобус в спускането лидер е Свиндал със 140 точки, пред Янсруд със 126 и Франц със 110.


title: Словакия блокира признаването на исляма за официална религия

maintext:
В Словакия живеят около 5.4 млн. души, от които 62% са католици.
Словакия прие закон, който на практика възпрепятства исляма да получи в близко бъдеще статут на официална религия, съобщи "Ройтерс", цитиран от БТА.
Парламентът одобри в сряда нормативния акт, внесен от Словашката национална партия - коалиционен партньор в правителството на премиера Роберт Фицо. За да може дадена религия да получава държавни субсидии и да управлява свои собствени училища, броят на официално изповядващите я хора се увеличава от 20 000 на 50 000 според новия закон.
Тази промяна ще затрудни регистрирането на исляма в Словакия, където според последното преброяване на населението има само 2000 мюсюлмани и няма джамии. Ислямската фондация на Словакия твърди, че броят на вярващите е около 5000.
Словашката национална партия казва, че целта на закона е да предотврати спекулативни регистрации на вероизповедания като сатиричната Църква на Летящото спагетено чудовище, която има последователи в цял свят, отбелязва "Ройтерс".
Председателят на партията Андрей Данко обаче се е изказвал против исляма. "
Трябва да направим всичко, за да не бъде издигната нито една джамия в бъдеще", заяви той преди време.
Законът бе одобрен с мнозинство от две трети, включващо и опозицията. Преди това депутатите отхвърлиха предложение на опозиционната крайнодясна Народна партия "Нашата Словакия" изискването за последователи на определена религия да бъде 250 000 души.
Ислямизацията започва с дюнерите и вече настъпва в Братислава, нека осъзнаем пред какво ще се изправим след 5-10 години.


title: Увеселителен парк ще предлага "корабокрушение" с точно копие на "Титаник"

maintext: Китайски увеселителен парк ще предложи симулация на потъването на "Титаник" с реплика на известния лайнер в реален размер. Групата компании Star Energy Investment започна изграждането на копие на кораба в рамките на нов курорт на река Цицян в провинция Сечуан, съобщава "Ройтерс".Освен че ще пресъздаде в детайли живота на борда на най-големия кораб от началото на века, новият "Титаник" ще предлага и драматична възстановка на сблъсъка с айсберг, потопил оригиналния кораб на първото му пътуване в Атлантическия океан през 1912 г.На борда ще върви и известният филм на Джеймс Камерън от 1997 г. с Леонардо ди Каприо и Кейт Уинслет.Цената на инвестицията е 145 млн. долара, а откриването - още в средата на следващата година.По обстановката на борда на новия "Титаник" ще работи холивудския сценограф Къртис Шнел. Според него Star Energy се отнася "с уважение" към пресъздаването на трагедията, отнела 1500 човешки живота, и ще се стреми към историческа акуратност.В новия курорт ще има още изкуствен плаж, киносалон за 6D филми и реплики на венециански църкви и европейски замъци.


description: Трасето преминава през изключително градски територии и се засягат множество и сложни подземни и надземни инженерни инфраструктури и изработката на техническия проект отнема време, уточняват от АПИ.

title: Завършването на околовръстното на София е приоритет, но трябва време, съобщиха от пътната агенция

maintext:
Цялостната реализация на реконструкцията на Софийския околовръстен път в участъка от кв. "Младост" до магистрала "Люлин" се изпълнява от 2009 година, припомнят от АПИ.
Фотограф: Георги Кожухаров
Проектът за реконструкцията на Софийския околовръстен път в участъка от квартал "Младост" до автомагистрала "Люлин" е сред приоритетните за Агенция "Пътна инфраструктура", съобщиха днес от ведомството по повод протестите на живещите в кварталите Владая, Горна баня и Княжево . Срокът за реализацията на този и другите приоритетни пътни отсечки е до 2020 година, уточняват от пътната агенция.Припомня се, че трасето с обща дължина 14.5 километра е разделено на два подучастъка - от "Младост" до връзката с магистрала "Тракия" и от "Бъкстон" до "Люлин". По цялото протежение е предвидено поетапно разширяване и реконструкция на съществуващия Софийски околовръстен път. След изграждането на двата подучастъка на практика цялото околовръстно шосе на столицата ще е с по две и повече ленти в посока.За участъка от кв. "Бъкстон" до "Люлин" е изработен идеен проект от Столичната община като възложител. Този проект за реконструкция и уширяване на трасето до магистрален габарит е необходимо да бъде съгласуван от АПИ, уточняват от агенцията.От АПИ допълват, че очакват от Столичната община окончателните решения на пътните възли при пресичането на Софийския околовръстен път с бул. "Цар Борис III" и бул. "Никола Петков" в посока кв. Горна баня. По възлагане на Столичната община в процес на подготовка е изменение на действащата към момента регулация, в която ще бъдат отразени и новите проекти решения на пътните възли."С оглед на това, че трасето преминава през изключително градски територии и се засягат множество и сложни подземни и надземни инженерни инфраструктури, изработката на техническия проект отнема време", коментира директор на дирекция "Поддържане на пътната инфраструктура" в АПИ инж. Георги Златев.Той допълва, че след обезпечаване на участъка с идеен проект и осигуряване на нужното финансиране ще бъде проведена открита процедура по Закона за обществените поръчки на инженеринг. Избраният изпълнител ще изготви техническия проект и ще осъществи строителството, като по този начин ще се предвидят по-кратки срокове за реализацията на обекта, се казва в края на съобщението.


title: Етнографският музей набира средства за образователен център

maintext: Институтът за етнология и фолклористика с Етнографски музей (ИФЕМ) при Българската академия на науките събира пари чрез дарения за създаване на образователен център, съобщиха от музея.В него малки и големи посетители ще могат да се докоснат до традиционни български занаяти и обредни практики, а учениците ще посещават центъра като част от обучението им по няколко дисциплини: история, география, човекът и природата, както и всички предмети в училище, които се занимават с общественото развитие. Центърът ще работи и за всички, които искат да усвоят различни занаяти.Необходими са 100 хиляди лева за ремонт на три от залите в сградата на музея и закупуване на оборудване – грънчарско колело и пещ, фурна за изпичане на обредни хлябове и ястия, тъкачен стан, мултимедия, интерактивни табла и други нужни пособия.Кампанията включва също детски етнографски ателиета и семинари за традиционните български празници. Събитията са със свободен вход за деца и възрастни, като малки и големи посетители ще могат сами да творят, да пеят и да се учат на народните и празничните традиции.Чрез фейсбук страницата на ИЕФЕМ ще се проведе и игра с награди на тема "Познай старите вещи", в която участниците ще трябва по снимка да познаят и опишат възможно най-подробно предмет от фонда на музея. Той включва над 55 хил. инвентарни единици, събрани в 13 колекции Амбицията на музея е да разработи специални образователни програми за центъра, като през първите четири години акцентът ще бъде върху програми за деца от предучилищна възраст и ученици от първи до седми клас от средните училища. Програмите ще развиват интердисциплинарни връзки и няма да се ограничават единствено върху изследователското поле на етнологията.В образователните програми децата ще могат да изследват, търсят и събират информация, да я презентират пред публика, да подреждат резултатите от работата си в изложби. Така те ще имат възможности да търсят информацията от различни музейни артефакти, на базата на която да правят анализи. За провеждане на образователните програми музеят ще си партнира с детския научен център "Музейко", с училища, фондации и фирми със сходен предмет на дейност.Образователният център първоначално ще е детски кът за забавление и обучение, а впоследствие ще се превърне в постоянно действащ кът за всички възрасти.Планира се и подготовката на специални помагала за преподаватели. В тях ще се включват модули за работа преди музейното посещение, по време на посещението в музея и след него. Модулите ще бъдат разработени от музейни специалисти съвместно с екип от преподаватели на фондация "Заедно в час" и ще бъдат разписани на база образователен стандарт за съответната възрастова група.


title: Гуардиола отрече за интерес към Ван Дайк от "Саутхемптън"

maintext:
Върджил ван Дайк вече предизвика интереса на по-големите английски клубове
Пеп Гуардиола отрече, че "Манчестър сити" ще отправи оферта за защитника на "Саутхемптън" Върджил ван Дайк.
Холандският централен защитник беше свързван с трансфер за 50 милиона паунда в посока "Етихад" пред януариския трансферен прозорец.
Медиите в Англия твърдят, че "Челси" и "Манчестър юнайтед" също имат интерес към 25-годишният бранител, който се присъедини към "светците" от "Селтик" миналата година.
Гуардиола обаче заяви, че Ван Дайк не е играчът, който иска сега. Според него "Саутхемптън" няма да продаде футболиста в средата на сезона.
"Следващия месец Ван Дайк тук?", заяви Гуардиола, когато беше попитан по темата на пресконференция.
"Ще играем срещу "Саутхемптъп" през април. Той няма да дойде тук следващия месец. Невъзможно", каза испанецът.
Попитан защо, Гуардиола отговори: "Защото е играч на "Саутхемптън" и защото не го искаме сега".
Гуардиола обяви, че няма голяма нужда да привлича играчи през януари, въпреки че не отхвърли напълно тази възможност.
"Ако ме попитате днес - не. Но може би следващата седмица нещо ще се промени и ще установим, че ни трябва нещо специално на една позиция, за да имаме още един играч на тази позиция, където нямаме достатъчно, особено в центъра на отбраната. Но на другите позиции сме много доволни", каза той.


title: Черница в Балчик роди плодове с вкус на диня

maintext:
Фотограф: Руми Димитрова
Две дървета от семейство "Черничеви" са родили атрактивни плодове, които до Коледа трябва да узреят и да придобият вкус на сладка диня, съобщиха от Университетската ботаническа градина в Балчик, където растат растенията от вида Maclura tricuspidata.Те са родом от Хималаите, а в момента се извисяват в Гетсиманската градина и градина "Карамфил"."Плодовете привличат с червения си цвят, вече опитахме от тазгодишната "реколта", но все още те са кисели. Очакваме до две седмици плодовете да омекнат и да натрупат захари, когато на вкус ще наподобяват диня", разказа на БТА ландшафтният архитект в Университетската ботаническа градина Марина Върбанова.По думите й съдържанието на захари в атрактивния плод е подобно на смокините. В Китай наричат червените плодове Че и смятат черницата за ключа към дълголетието.Китайската черница е непретенциозна и се чувства като у дома си на балчишкия бряг. Ако зимата е сурова, издържа на температура до 29 градуса под нулата, обясняват от парка. Дърветата се очаква да разцъфтят късно през пролетта.


description: Ремонтът на съоръжението се извършва със средства на Министерството на спорта, което отпусна 1 млн. лева за целта.

title: Ремонтът за 1 млн. лева на стадион "Тича" във Варна започна

maintext:
Ремонтът на стадиона трябваше да започне още през есента
[LAP.bg]
Дългоочакваният ремонт на стадион "Тича" във Варна започна, след като тази сутрин багер започна да копае основите на колоните за осветлението.След това ще бъдат монтирани и осветителните тела, а надеждите са "Черно море" да може да играе на стадиона още през пролетния полусезон в Първа лига, който започва през февруари.Предстои и работа по полагането на дренажна поливна система, както и ще бъде подменено и тревното покритие. Това обаче най-вероятно ще се случи през лятото на следващата година.Ремонтът на съоръжението се извършва със средства на министерството на спорта, което отпусна 1 млн. лева.Фирмата - изпълнител на проекта, е несебърската "Тийм инжинеринг" ЕООД. Тя е била избрана от спортното министерство експресно в пряко договаряне, приключило само за 4 дни, след като първоначално избраната с търг фирма мистериозно се отказа от поръчката.Проектът за ремонта на стадиона е част от инициативата на Министерството на младежта и спорта да финансира реконструкцията на три стадиона, включително и тези в Русе и Горна Оряховица, където ремонтите вече текат.


title: Издирването на мъжа, който сам "се намери" в Стара планина, струва над 25 хиляди лева

maintext:
Фотограф: Юлия Лазарова
След четиридневно издирване на екипи от Планинската спасителна служба, военни и накрая - хеликоптер, изгубилият се в Стара планина турист Тодор Владимиров сам намери пътя си до хижа. Спасителната акция обаче е оценена на повече от 25 хиляди лева. Част от тях ще бъдат покрити от туристическата застраховка на Владимиров, но останалите самият той ще трябва да допати, съобщава Би Ти Ви.По груби сметки на Планинската служба поръчването на спасителна акция струва 90 лева, всеки ден в планината на екипите е около 700 лева. Летателен час на хеликоптера излиза около 8 хиляди лева. По данни на службата едва около половината туристи си правят застраховка и ако нямат при инцидент сметката трябва да се плати от джоба им. Въпреки това ппоне 10 - 20% от издирвателните акции остават за сметка на службата.За случая на изгубилия се 40-годишен турист коментира началникът на отряд планинински спасители в гр. Карлово Христо Стаматов: "Държанието му в началото е било доста арогантно. Kато познава района, да се качи в един от тези дни на билото, невинаги е било лошо времето, да си включи телефона и да се обади от телефона и да каже: "Жив съм, бивакувам си тук". И нищо повече. Това са три думи".Оказало се, че човекът е пребивавал в съвсем различна посока от мястото, където екипите са били концентрирани да търсят, без никаква опасност.


description: Аржентинският тенисист е обявил, че не му е стигнало времето за възстановяване

title: Хуан Мартин дел Потро ще пропусне Australian Open

maintext:
Дел Потро помогна на Аржентина да спечели купа "Дейвис" в края на сезона
Сребърният медалист от олимпийските игри Хуан Мартин дел Потро ще пропусне Откритото първенство на Австралия по тенис и турнира в Оклънд, Нова Зеландия заради притеснения за формата си, съобщи Би Би Си.Аржентинецът страда от проблеми с китката, откакто стигна до четвърто място в света през 2010 г.След като пропусна по-голямата част от сезона през 2014 и 2015 г. Дел Потро се върна през тази година и стигна до финала на олимпийските игри, а в края на сезона помогна на Аржентина да спечели купа "Дейвис".Той е обявил на организаторите на Auckland Classic във втората седмица на януари, че не му е стигнало времето за възстановяване.По-рано през седмицата обяви пред репортери, че обмисля да не играе в Мелбърн, като каза: "Тенисът ме чакаше две години, може да изчака и още един Australian Open".Дел Петров започна годината под 1042-о място в света, но завърши на 38-о, като през това време записа победи над Стан Вавринка, Нова Джокович, Рафаел Надал и Анди Мъри.


description: Проф. Пенчо Пенев, един от авторите на конституционните промени за съдебна реформа, препоръча да се намали на 6 души парламентарната квота на Висшия съдебен съвет, заедно с мандатите на тримата големи и на кадровиците на съдебната власт - ВСС

title: Година след промените на Конституцията: Да се намали парламентарната квота на съдебния съвет

maintext:
Проф. Пенчо Пенев /първият вляво на челната маса/, преподавателят по конституционно право Екатерина Михайлова /с червеното сако//, конституционният съдия Кети Маркова /вдясно от нея/, председателят на Съюза на юристите Владислав Славов /до Маркова/ и други представители на юридическата общност участваха в дискусията.
Фотограф: Неда Грозева
"Ще опровергая три неверни тези в говоренето за съдебната реформа - първата е, че че съдебната реформа се е провалила. Вярно е, че има още много да се направи, но се постигнаха неща, за които се работи от десет години. На първо място разделянето на съдиите и прокурорите в две колегии, въвеждането на пряк избор на членовете на ВСС от професионалната квота, отпадане на тайното гласуване във ВСС, изискване за мотивиране на кадровите актове, регламентиране на правомощията на Инспектората към ВСС...".Това заявибивш конституционен съдия, бивш министър на правосъдието, един от авторите на конституционните промени, на конференцията под наслов ". Тя бе организирана от Българнски институт за правни инициативи /БИПИ/ и Съюза на съдиите в България /ССБ/ и бе уважена освен със задълбочената презентация на проф. Пенев, също и от членовете на Конституционния съд Кети Маркова и Румен Ненков, председателя на Съюза на юристите Владислав Славов, члена на Съдийската колегия Соня Найденова, които представиха своите гледни точки.От изпълнителната власт не се отзова никой на поканата, а от законодателната - само Желю Бойчев от БСП и депутати от гражданската квота на Реформаторския блок.: ""Ами аз изразявам и искам тези промени от 10 години и не ми е минавало през ума да яхвам съдебната власт", заяви професорът. А и тезата се опровергава с преходните и заключителните разпоредби на Конституцията - ВСС остана. Тази теза не работи, но още я чувам", каза той."Аз се питам как да разсъждава човек, тогава когато правиш съществени промени в органа, който кадрово се грижи за системата, и да кажеш, че това нямало отражение. Тезата е абсолютно несъстоятелна. Това е тезата, която БСП поддържаше и продължава да поддържа и аз недоумявам. Това е все едно да правиш промени в политическа партия и да твърдиш, че ще трябва да се почне не от лидера, а от първичните партийни организации", каза бе проф. Пенев и сравнението му предизвика оживление.Тази е цената която бе платена за да се приемат базовите промени. Проф. Пенев посочи като една от причините– как се образуват делата, защо не се образуват, движението на делата - спирането, възобновяването, причините... Според проф. Пенев, и това трябва да се уреди както в Закона за съдебната власт, така и в Закона за МВР.Сред промените, с които проф. Пенев е несъгласен, екоято винаги е извършвана от Министерството на правосъдието и е трябвало да си остане задължение на МП.- според проф. Пенев, и да бъде формирана на представителен принцип, например: 2-ма от Народното събрание, 2-ма от министъра на правосъдието, 2-ма от президента. Тоест гръбнакът на управляващия оржан да е от професионалната квота /съдии и прокурори и следователи/, а представителите на парламента, мини8стъэра и президента да формират пжо-малка група, която ще има роля да не е капсулирана съдебната система в себе си, но не и да влияе на независимостта й.- председателите на ВКС и ВАС и главния прокурор от 7 на 5 години.В това е и гаранцията да се съгласят стойностни магистрати да влязат в управляващия орган - единодушни бяха участниците в дискусиятае. Откъсване за пет години съдийската и прокурорската работа демотивира магистратите да участват в избори за ВСС.Че- не бе оспорено от никого.посочи, че съдът е на показ и е по-склонен да изразява проблемите, които се явяват - тя даде пример с публичното заявяване на проблемите в СГС в края на 2014 г. В този смисъл съдът е прозрачен за обществото. За разлика от прокуратурата - там се научава само онова, което е позволено, каза Найденова. "Как приключи проверката на твърденията на следователя Бойко Атанасов", запита риторично тя.посочи, че не са били направени промени за отчетност на прокуратурата заради влияние на "лица от съдебната власт и конкретно от прокуратурата над политически фигури, и оттук липсата на политическа воля". Две важни дейстивя предстоят, каза Михайлова:- Прекият избор на бъдещите членове на Съдийската и Прокурорската колегия на ВСС, който ще се проведе за първи път;- Как ще бъде избрана парламентарната квота на новия ВСС.Големият проблем е, че все по-малко качествени хора от съдебната власт желаят да се кандидатират от квотата на парламента. Защото знаят, че не от техните качества, а от сговарянето на парламентарните партии зависи изборът, заключи Михайлова.Конституционният съдияакцентира върху значението на качествата на всеки отделен човек по цялата верига - от управляващия орган до конкретния прокурор и съдия, които решават преписките и делата. Колкото и добри да са нормативните промени, качествата на магистратите, които ги прилагат, си остават водещите фактори за реална реформа.Независимостта е състояние на духа - тази теза доминираше наред с подчертаването на необходимостта от воля за промени у политическата класа.


description: По данни на Евростат към 2014 г. това не е най-лошият резултат в ЕС.

title: Евростат: Почти една пета от българите работят за малки заплати

maintext:
Преглед на оригинала
Какъв дял са ниско платените по пол, възраст и тип трудов договор.
(25.5 %), Румъния (24.4 %), LЛитва (24.0 %), Полша (23.6 %) и Естония (22.8 %). Над над една пета са работещите в тази група и в Германия (22.5 %), Ирландия (21.6 %) и Великобритания (21.3 %). Под прага от 10% са страни като Швеция (2.6 %), Белгия (3.8 %), Финландия (5.3 %), Дания (8.6 %), Франция (8.8 %) и Италия (9.4 %).
По-подробният профил на изследването показва, че в категорията на ниско платените попадат доста повече жени
Важно е да дефинираме и понятието "медианен" доход. Това не е класическият усреднен доход в една страна, а това ниво на доход, което разделя домакинствата – половината са отгоре, половината са отдолу. С други думи, тук крайностите не влияят толкова силно. Дори и най-богатите в страната да умножат доходите си по 100, това пак няма да промени медианния доход. Този доход се променя основно с движението на средната класа. Когато доходите на средната класа се покачват, медианният доход се покачва и съответно линията на бедността се покачва.
Близо една пета от работещите българи получават ниски заплати. По данни на "Евростат" към 2014 г. това не е най-лошият резултат в ЕС. Но България остава страната, където брутното почасово заплащане остава най-ниското сред 28-те държави от съюза - едва 1.7 евро, или 2.17 лева, и със спечеленото могат да се купят най-малко неща.В съобщението от четвъртък статистическият институт на ЕС посочва, че 18.2% от българите получават малки заплати. Евростат уточнява, че под това понятие разбира "доход от две трети или по-малко от брутното медианно почасово заплащане* в страната". Средно в ЕС в тази категория са 17.2%, или всеки шести, заключават авторите на продължило 4 години проучване на структурата на доходите на европейците. При това от сравнението са изключени такива сектори като отбрана и публична администрация, която в България се превръща напоследък в привлекателен работодател.Измерен в евро, медианният брутен почасов доход на българите е 15 пъти по-малък от този в лидера Дания (25.5 евро). Проучването прилага като мярка и стандарти за покупателна способност (PPS), чрез които се елиминират ценовите разлики между отделните страни. Така според този показател намиращата се на дъното България (3.6 PPS) е с пет пъти по-нисък показател от заемащата първа позиция Дания (18.5 PPS) или Ирландия (18.4 PPS).Данните идват от националните статистически агенции и включват още информация за работодателя, работното време и характеристиките на конкретната работа. В случая са използвани фирми с поне 10 служители от всички сектори на икономиката с изключение на земеделие, горско стопанство и рибовъдство, публична администрация и отбрана.Най-висок е делът на нископлатените работници в Латвия(21.1 % от работещите жени), отколкото мъже (13.5 %). Почти една трета от работещите до 30 години са в това състояние, както и всеки пети (20.6%) от работещите над 60-годишна възраст. Между 30 и 59 години в групата попадат средно около 14% от работещите.Значение имат нивото на образование и квалификация, но прави впечатление, че значителна разлика оказва и на какъв договор е нает човек. От работещите на временен договор с ниско заплащане са почти 32% от европейците, докато при тези с безсрочен договор в тази група са 15.3%.*"Медианен доход" не е класическият усреднен доход в една страна, а това ниво на доход, което разделя домакинствата – половината са отгоре, половината са отдолу. С други думи, тук крайностите не влияят толкова силно. Дори и най-богатите в страната да умножат доходите си по 100, това пак няма да промени медианния доход. Този доход се променя основно с движението на средната класа. Когато доходите на средната класа се покачват, медианният доход се покачва и съответно линията на бедността се покачва.Причината подобен индикатор да е водещ в Европа е очевидна, обяснява Институтът за пазарна икономика. В богатите страни проблем с абсолютна бедност и материални лишения почти няма, там политиките вече са насочени към относително бедните. В бедните страни обаче с съвсем друго. В България водещият проблем е абсолютната бедност, т.е. ниското ниво на доходите на голяма част от населението.


title: Раева към Ананиева: Само аз знам колко направи, за да останеш начело на ансамбъла

maintext:
Раева използва социалните мрежи, за да сподели чувствата си
Председателят на Българската федерация по художествена гимнастика Илиана Раева благодари с прочувствено обръщение на Ина Ананиева, която напусна поста треньорския пост на националния ансамбъл.Раева използва официалния си профил във фейсбук, за да сподели чувствата си от раздялата с Ананиева.По думите на Раева, специалистката е направил всичко възможно да остане начело на ансамбъла, но в крайна сметка здравословните проблеми са я спряли.Анаиева планираше да се оттегли след края на Игрите в Рио, но след това промени решението си. Преди ден обаче стана ясно, че лекарска препоръка а е накарала да си вземе дълга почивка. Нейното място ще бъде заето от Весела Димитрова."Разбира се, за някои неща отново ще замълча, защото за тях ще има думата един ден Времето. Едва ли някой по-добре от мен знае през какво премина, какво преживя, как устоя, как тренираше отбора, как мълчеше и стискаше зъби, как по-важно за теб беше състоянието на момичетата, а не твоето, как понесе житейската несправедливост, с която бяхме благословени", написа Раева."Едва ли някой по-добре от мен знае, че направи всичко, което е по силите ти, за да продължиш... Едва ли някой по-добре от мен знае, че взе толкова трудното, но най-правилното решение... Едва ли някой по-добре от мен знае, че ти си моето най-голямо постижение и гордост в художествената гимнастика, защото няма по-голямо щастие от това да създадеш най-успешния треньор в новата история на художествената гимнастика", сподели още председателката на федерацията,


title: Ново споразумение с американските власти ще струва на "Фолксваген" 1 млрд. долара

maintext: "Фолксваген" постига вчера споразумение с американските власти да изкупи, или ремонтира за собствена сметка, 80 хиляди автомобила от марките "Фолксваген", Ауди" и "Порше", засегнати от скандала с измамите с вредни емисии. Това ще струва на концерна около 1 милиард долара, съобщи "Ню Йорк таймс".Собствениците на засегнатите от "Дизелгейт" коли ще получат и компенсации, чиито размер се уточнява. От компанията посочват, че около 60 хиляди от проблемните коли могат да бъдат вкарани в нормите за вредни емисии и няма да се налага да бъдат изкупувани обратно.Споразумението е между "Фолксваген", агенцията за защита на околната среда на САЩ(Е.P.A.), калифорнийският борд за чист въздух и министерството на правосъдието. Това е второ споразумение между производители на автомобили и властите в САЩ, като при първото, подписано през юни, беше обявено, че EPA ще получи 2.7 млн. долара, заради замъсряванията на въздуха, причинени от проблемните коли. Освен това "Фолсваген" пое ангажимент да инвестира 2 млн. долара в проекти, свързани с автомобили с нулеви вредни емисии.Според новото споразумение E.P.A. ще получи още 225 милиона долара, като компенсация на нанасените вреди на околната среда. Новината за поредния голям разход идва в тежък за "Фолксваген" момент.Компанията страда от свиването на продажбите в Бразилия и Русия. "Фолксваген" вече обяви планове за съкращения на около 30 хиляди работни места, което ще доведе до годишни икономии от 3.9 милиарда долара.Концернът може да се окаже и засегнат от плановете на новоизбрания американски президент Доналд Тръмп да постави бариери пред търговията с Мексико. "Фолксваген" наскоро отвори завод в мексиканския град Пуебла, като надеждите бяха продукцята от него да задоволява нуждите на пазара в САЩ.


description: Българинът има половин точка, дошла от ремито му с Максим Вашие-Лаграв.

title: Топалов загуби от Накамура и остава последен в силния турнир в Лондон

maintext:
Българският гросмайстор не се възползва от предимството на белите фигури срещу Накамура
Фотограф: Георги Кожухаров
Максим Вашие-Лаграв.
От по-изявените състезатели в турнира участват още Владимир Крамник, Левон Аронян и Фабиано Каруана, които започнаха добре и имат по 2.5 точки.
Hikaru Nakamura has just beaten Veselin Topalov with the black pieces, in what is likely going to be the only decisive game of the round! pic.twitter.com/JzTfUlmTwt
— London Chess Classic (@london_chess) December 12, 2016
Българският гросмайстор Веселин Топалов допусна третата си загуба в силния турнир по шах "Лондон чес класик".В партия от четвъртия кръг русенецът с белите фигури отстъпи срещу Хикару Накамура. Американецът спечели след 53-ия ход.Това беше втората поредна победа на Накамура срещу бивш световен шампион, след като преди това се наложи и срещу Вишванатан Ананд. Той е втори с 2.5 точки, като изостава с 0.5 от сънародника си Уесли Со.Топалов остана на последното десето място в надпреварата. Българинът има половин точка, дошла от ремито му сВ петия кръг Топалов ще играе с Майкъл Адамс, който е предпоследен в момента. Накамура ще опита да продължи серията си победи срещу бивши световни шампиони и срещу Крамник.


title: Водещи европейски клубове се интересуват от Кафу, твърди Домусчиев

maintext:
В "Лудогорец" очакват предложенията, за да преценят каква ще е трансферната им политика
[LAP.bg]
Водещи европейски клубове се интересуват от нападателя на "Лудогорец" Джонатан Кафу. Това заяви собственикът на шампионите Кирил Домусчиев."Ще стане ясно дали ще го продадем в началото на януари - има проявен интерес към него от доста клубове. Има водещи клубове от Англия, Франция, Италия, Русия и Турция, които се интересуват от Кафу", каза Домусчиев пред "Нова".Най-често бразилецът се свързва с "Лацио".Собственикът на "Лудогорец" обяви, че в състава ще бъде привлечен нов нападател, но не разкри името му. Възможно е да става дума за Жоао Пауло от "Ботев" "Ще подсилим нашата нападателна мощ и вариативност още повече. Това го правим, защото сделката е изгодна. В крайна сметка много пари за селекция няма да хвърлим, предвид факта, че още нямаме оферти за наши играчи, които считаме за подходящи", заяви Домусчиев.


description: Ресторантьорският бизнес е имигрантски бизнес, каза Питър Хардън в елегантния салон на ресторанта Chez Bruce, отличен със звезди на Мишлен.

title: Фотогалерия: Ресторантьорите в Лондон са сериозно притеснени от Брекзит

maintext: 1/16 снимки в галерията Вносът на деликатеси от Испания е успешен бизнес за лондонската фирма Brindisa, но като много компании от гастрономичния бранш, които разчитат на свободното движение на стоки и работници в ЕС, тя е сериозно засегната от решението на британците да напуснат ЕС.


title: "Хюстън" спря победната серия на "Голдън стейт" в шоу с две продължения

maintext:
със 132:127
Хардън поведе "Хюстън" към победата с четвъртия си трипъл-дабъл за сезона
Джеймс Хардън направи четвъртия си трипъл-дабъл през сезона и изведе "Хюстън рокетс" до драматична победапри гостуването на "Голдън стейт уориърс".Двата отбора изиграха много зрелищен мач с две продължения, който сложи край на серията от 12 поредни победи на "воините".Хардън вкара 29 точки, взе 15 борби и направи 13 асистенции, а страхотната стрелна на Раян Андерсън и Ерик Гордън допълни успеха на "ракетите". Андерсън също реализира 29 точки, включително пет тройки от десет опита, а Гордън се включи от пейката с четири тройки и общо 23 точки.С двуцифрен точков актив завършиха още четирима играчи на "Хюстън" - Монтрезъл Харел (13), Тревор Ариза (12), Сам Декер (11) и Клинт Капела (10).За "Голдън стейт" Кевин Дюрант отбеляза 39 точки, Стеф Къри добави 28, а Клей Томпсън записа 15. Тримата обаче имаха лоша вечер в стрелбата, особено от далечно разстояние. Те комбинираха 45 пропуска от 70 опита от игра, включително 27 неуспешни от 37 изстрела от тройката.Най-силно за шампиона в Западната конференция се представи Дреймънд Грийн, който вкара девет от 15-те си стрелби и завърши с 20 точки, 15 борби и девет асистенции."Голдън стейт" успя да се добере до продължение с два точни наказателни изстрела за 113:113 и последвал пропуска на Хардън от тройката в последната секунда на редовното време.Продълженията започнаха отлично за "воините", след като Стеф Къри вкара шест точки за 50 секунди и даде четири аванс на своя тим - 119:115. "Хюстън" обаче обърна резултата при 123:121 и трябваше Томпсън да бележи от средно разстояние, за да прати мача в ново продължение.То започна с поредица от пропуски и без кош в първите близо две минути. Хардън сложи край на неточните стрелби с тройка за 126:123. Звездите на "Голдън стейт" продължиха да пропускат, а няколко точни изстрела от наказателната линия на Хардън и Ариза осигуриха победата на "Хюстън"."С тази победа демонстрирахме пред цялата лига, че можем да се конкурираме с всеки един отбор в НБА. Ние сме много уверени във възможностите си", каза гардът на "ракетите" Патрик Бевърли след мача.Въпреки поражението у дома "Голдън стейт" остава отборът с най-добрите показатели в НБА - 16 победи от 19 мача. "Хюстън" се придвижи до четвъртото място в Западната кофнеренция с 12 победи и седем загуби, а пред "ракетите" са "Лос Анджелис клипърс" (15-5) и "Сан Антонио спърс" (15-4).Домакинска загуба през изминалата нощ допусна и шампион "Кливланд кавалиърс". Леброн Джеймс и компания претърпяха тежко поражение с 94:103 срещу "Лос Анджелис клипърс"."Кавалерите" спечелиха първата четвърт с 28:24, но "ножиците" обърнаха мача след 34:22 във втората и 27:15 в третата. Успехът на гостите дойде благодарение на страхотния принос от резервната скамейка на Джамал Крофърд, Остин Ривърс, Мо Спейтс и Реймънд Фелтън, които вкараха общо 39 точки срещу 28 точки от всички резервните състезатели на "Кливланд".В същото време Леброн Джеймс изигра един от най-лошите си мачове през сезона и завърши с 16 точки, пет борби и пет асистенции. Кайри Ървинг отбеляза 28, а Кевин Лав добави 16, докато за "Клипърс" най-резултатен беше Джей Джей Редик с 23 точки."Кливланд" допусна втора поредна и общо четвърта загуба през сезона. "Кавалерите" остават начело в Източната конференция с 13 победи от 17 мача, но намиращият се в серия от четири поредни успеха "Торонто раптърс" е все по-близо с 12 спечелени от 18 изиграни двубоя.


description: В чужбина агенцията изрежда няколко задгранични начинания на "Росатом", но единствено искът по повод АЕЦ "Белене" се смята за конкретен резултат.

title: "Интерфакс": Милионите, платени от България, са най-големият успех за "Росатом" през 2016

maintext:
Фотограф: Oleg Popov
601.6 млн. евро
Cengiz Holding, Kolin и Kalyon дял от 49% в "Аккую".
Арбитражното дело, което "Росатом" спечели срещу България, е посочено като най-големият успех за руската държавна корпорация през отиващата си година. Това е изводът от обширен анализ на агенция "Интерфакс", според която за компанията най-голямата новина безспорно си остава напускането на ръководителя Сергей Кириенко и преминаването му на работа в Кремъл.В чужбина агенцията изрежда няколко задгранични начинания на "Росатом", но единствено искът по повод АЕЦ "Белене" се смята за конкретен резултат, още повече, че България е изплатила през декемврина руснаците.Другите по-значими проекти са възстановеният диалог с Турция за АЕЦ "Аккую", с Иран за нови блокове в АЕЦ "Бушер", с Индия - за АЕЦ "Куданкулам" и началото на търговски доставки на гориво за реактори от западни компании.Под заглавие "Делото "Белене": Атомстройекспорт-НЕК 1:0" агенцията обяснява за читателите си, че през 2016г. за Русия е поставена точка за тази ядрена централа. В текста се припомня, че през март 2012г. правителството в София се е отказало да строи, но към този момент вече е бил изработен първият реактор и руснаците поискали да им се платят 1 млрд. евро.През 2013г. финансовият министър Симеон Дянков казва за "Интерфакс", че е уверен в спечелване на делото, защото НЕК не била подписвала договори за изработване на реакторите, а източник, близък до "Росатом" отговаря, че изработеното оборудване е поръчано от България и спорът може да е само за сумата, а не за това дали трябва да се плати.В крайна сметка през юни 2016г. съдът в Женева определя България да плати 620 млн. евро плюс други плащания като съдебни разходи и хонорари на адвокати, както и неустойка от 167 000 евро на ден до пълното погасяване на сумата. След като руснаците се отказаха от почти 24 млн. евро, ако си получат парите до 15 декември, България плати на 9 декември."Сега България си има проблем - какво да прави с това оборудване", казва "Интерфакс".Около проектите в Турция, Иран и Индия също има раздвижване, но там все още разговарят за разпределение на акционерното участие, намирането на средства или сроковете за реализация.В Турция след началото на нормализацията на отношенията с Москва на "Атомстройекспорт" обещаха да направят АЕЦ "Аккую" обект със статут на стратегическа инвестиция и да го освободят от ДДС по време на изграждането. През ноември турските медии съобщиха, че е постигната предварителна договореност руснаците да предадат наВ Иран двата блока за "Бушер-2" на стойност около 10 млрд. долара вероятно ще почакат, защото през септември иранците казаха, че това зависи от външно финансиране, а правителството не може да поеме такова финансово натоварване. Ако Русия или друга държава иска да финансира бъдещи проекти, то ще започнем преговори, е позицията на Техеран.В Индия поянтието "в близко време" се превърна в нещо доста относително. Строителството на първата част от АЕЦ "Куданкулам" започна през 2002г., а предаването за експлоатация стана чак през 2014г. и официално - през август 2016г. Конкретните договори за блокове 3-6 още не са подписани.Египет може да донесе съвсем в края на годината добра новина за "Росатом". През ноември 2015г. бе подписано междуправителствено споразумение за АЕЦ "Ел Дабаа" с 4 блока. Договорът за строителство на стойност около 25 млрд. долара още не е подписан и се очаква това да стане на 29 декември.Виетнам обаче се отказа от руски проект за АЕЦ заради недостиг на средства - парламентът одобри бюджетна рамка до 2020г. и в нея няма финансиране за ядрена централа. Средствата, които се предполагаше да отидат за ядрена енергетика, ще се използват за инфраструктура и борба с климатичните промени.


title: "Лестър" напомни защо стана шампион и разби "Манчестър сити"

maintext:
Джейми Варди вкара първия си хеттрик като футболист на "Лестър"
Пеп Гуардиола изживя нов кошмар след обрата срещу "Челси" в предишния кръг
23 minutes. Leicester City 3 - 0 Man City
Possession: Leicester 27% Man City 73%
Welcome to the Premier League Pep! — Amir M (@AmirMinhat) December 10, 2016
Goals scored by Premier League home teams today:
Leicester (4)
Arsenal (3)
Burnley (3)
Hull (3)
Swansea (3)
Watford (3)
Home comforts. 🏠 pic.twitter.com/uK5qvMqmkG — Squawka Football (@Squawka) December 10, 2016
Шампионът "Лестър" изигра най-силния си мач от началото на сезона и разби един от главните претенденти за короната му "Манчестър сити" с 4:2."Лисиците" пратиха тима на Пеп Гуардиола в нокдаун с два гола в първите пет минути, а в 20-ата минута нокаутираха съперника с трето попадение.Четвърт час преди края домакините поведоха с 4:0, преди в заключителните минути да позволят на "гражданите" да направят поражението си по-почетно."Лестър" съкруши "Сити" с тактиката, която му донесе сензационната титла през миналия сезон - добра организация в защита и мълниеносни контраатаки след дълги диагонални подавания.За това помогна и решението на Пеп Гуардиола във втори пореден мач да стартира с трима централни защитници. Както и при загубата срещу "Челси" в миналия кръг, "гражданите" показаха, че на този етап не са готови да играят с тази стратегия."Лестър" откри резултата след едва 125 секунди игра. Марез свали по прекрасен начин топката за Ислам Слимани, който веднага изведе Джейми Варди в коридор зад защитата, а английският нападател не пропусна възможност с удар в далечния ъгъл.Шокът за "Манчестър сити" стана пълен само две минути по-късно. Слимани овладя топката в наказателното поле и върна назад за Анди Кинг, който със страхотен изстрел от дъгата на наказателното поле удвои преднината на "лисиците".В 12-ата минута Ислам Слимани пропусна чудесен шанс за направи 3:0. След центриране в наказателното поле Роберт Хут продължи топката към алжиреца, който се измъкна зад защитата, но прати топката високо над напречната греда.Третото попадение във вратата на Браво обаче не закъсня. В 20-ата минута Kристиан Фухс пусна дълго диагонално подаване към левия фланг за Марез, който с едно докосване изведе Варди очи в очи с Браво. Набрал скорост, голмайсторът на "Лестър" с лекота излъга чилийския страж и прати топката в опразнената врата.Само три минути по-късно резултатът можеше да стане 4:0, но Браво спаси коварен фалцов изстрел с левия крак на Марез. В добавеното време на първото полувреме Слимани пропусна още една блестяща възможност, оставен спокойно да стреля с глава пред вратарското поле.След почивката "Лестър" продължи да затваря добре пространствата в своята половина, а играчите на "Сити" - все така да не намират начин да застрашат сериозно Рон-Роберт Цилер. Чак в 63-ата минута пред Илкай Гюндоган се откри много добра възможност, но изстрелът му премина малко встрани от вратата.В 78-ата минута "Лестър" нанесе четвърти удар на кандидат-шампионите. Джон Стоунс допусна много груба грешка, а Варди се възползва и от малък ъгъл успя да прати топката във вратата, за да оформи първия си хеттрик с екипа на "лисиците".След четвъртото попадение шампионите си позволиха отпускане и "Манчестър сити" върна две попадения до края на мача. В 81-ата минута Александър Коларов направи 1:4 с прекрасно изпълнение на пряк свободен удар.В добавеното време влезлият като резерва Нолито отбеляза второ попадение за "гражданите" след подаване на Коларов. Секунди по-късно испанецът беше близо да се разпише за втори път в мача, но изстрелът му премина покрай гредата."Сити" допусна втора поредна загуба във Висшата лига и изостава с четири точки от лидерите "Арсенал" и "Челси". Разликата до върха може да стане цели седем точки, ако утре тимът на Антонио Конте спечели домакинството си на "Уест бромич"."Лестър", който по-рано през седмицата приключи успешния си дебют в групите на Шампионската лига, прекъсна серията си от пет поредни мача без победа. "Лисиците" събраха 16 точки и се отдалечиха на четири от зоната на изпадащите.


title: Гофен отстрани Мъри и ще играе с Надал във финала в Абу Даби

maintext:
Надал спечели с 6:1, 3:6, 6:3 срещу Милош Раонич
Давид Гофен и Рафаел Надал ще играят във финала на демонстративния турнир "Мубадала" в Абу Даби. Белгиецът, който ще играе в "Гаранти Коза София оупън" през февруари, отстрани водача в световната ранглиста Анди Мъри.
Гофен се наложи със 7:6 (4), 6:4 срещу шотландеца в първия полуфинал. След това шампионът Надал спечели с 6:1, 3:6, 6:3 срещу Милош Раонич.
Испанецът ще опита да защити титлата си и да стъпи на върха в надпреварата за пети път. Финалът е на 31 декември в 13.00 часа българско време, а преди това ще има и мач за третото място.
За Мъри това беше първи мач за новия сезон. Поражението му дойде изненадващо, след като в предишните си пет срещи с Гофен той не беше губил сет.
Белгиецът се наложи след тайбрек в първия сет. Във втория Мъри поведе, но допусна обрат.
Надал, който имаше проблеми през миналия сезон, започна новата състезателна година с успех срещу Томаш Бердих . След успеха си испанецът обяви, че няма напрежение върху себе си и целта му е да се върне към доброто ниво.Срещу Раонич той изигра силен първи сет. Канадецът съумя да изравни, но в третия Надал стигна до победата.